ddrg/super_eurlex huggingface dataset:
Odločba Komisije

z dne 1. julija 1999

o določitvi okvirne dodelitve odobrenih pravic za prevzem obveznosti po državah članicah za Cilj 3 Strukturnih skladov za obdobje od leta 2000 do 2006

(notificirana pod dokumentarno številko K(1999) 1774)

(1999/505/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1260/1999 z dne 21. junija 1999 o splošnih določbah o Strukturnih skladih [1] ter zlasti prvega in drugega pododstavka člena 7(3) Uredbe,

(1) ker točka 3 prvega pododstavka člena 1 Uredbe (ES) št. 1260/1999 navaja, da je cilj Cilja 3 Strukturnih skladov podpirati prilagajanje in posodabljanje politik in sistemov izobraževanja, usposabljanja in zaposlovanja;

(2) ker četrti pododstavek člena 7(2) Uredbe (ES) št. 1260/1999 določa, da je 12,3 % odobrenih sredstev iz Strukturnih skladov treba dodeliti Cilju 3;

(3) ker prvi pododstavek člena 7(3) Uredbe (ES) št. 1260/1999 določa, da Komisija po preglednih postopkih določi po državah članicah okvirno razdelitev odobrenih pravic za prevzem obveznosti, ki so na voljo za programiranje v obdobju od leta 2000 do 2006;

(4) ker drugi pododstavek člena 7(3) Uredbe (ES) št. 1260/1999 določa, da razdelitev po državah članicah za Cilj 3 v bistvenem temelji na prebivalstvu, ki izpolnjuje pogoje, stanju zaposlenosti in resnosti problemov, kot so socialna izključenost, raven izobraženosti in usposobljenosti ter na udeležbi žensk na trgu dela;

(5) ker je Evropski svet v Berlinu dne 24. in 25. marca 1999 v odstavku 45 sklepov predsedstva potrdil metodologijo, ki jo je predlagala Komisija v skladu z drugim pododstavkom člena 7(3) Uredbe (ES) št. 1260/1999 za okvirno dodelitev odobrenih pravic iz Cilja 3;

(6) ker je Evropski svet v Berlinu dne 24. in 25. marca 1999 v odstavku 44(d) in (e) sklepov predsedstva določil zneske za nekatere posebne primere za obdobje od leta 2000 do 2006;

(7) ker izjava Komisije, priložena k zapisniku seje Sveta z dne 21. junija 1999, navaja postopek, ki ga bo Komisija uporabila pri določanju dodelitve odobrenih pravic za Cilj 3 po državah članicah v skladu s prvim pododstavkom člena 7(3) Uredbe (ES) št. 1260/1999,

SPREJELA NASLEDNJO ODLOČBO:

Člen 1

Okvirni zneski odobrenih pravic za prevzem obveznosti po državah članicah za Cilj 3 za obdobje od leta 2000 do 2006 so določeni v Prilogi.

Člen 2

Ta odločba je naslovljena na države članice.

V Bruslju, 1. julija 1999

Za Komisijo

Pádraig Flynn

Član Komisije

[1] UL L 161, 26.6.1999, str. 1.

--------------------------------------------------

PRILOGA

Okvirna dodelitev odobrenih pravic za prevzem obveznosti po državah članicah za Cilj 3 iz Strukturnih skladov za obdobje od leta 2000 do 2006

(v milijonih EUR (v cenah iz leta 1999)) |

Država članica | Odobrene pravice |

Belgija | 737 |

Danska | 365 |

Nemčija | 4581 |

Grčija | — |

Španija | 2140 |

Francija | 4540 |

Irska | — |

Italija | 3744 |

Luksemburg | 38 |

Nizozemska | 1686 |

Avstrija | 528 |

Portugalska | — |

Finska | 403 |

Švedska | 720 |

Združeno kraljestvo | 4568 |

Skupaj | 24050 |

--------------------------------------------------
Sklep Sveta

z dne 21. decembra 1998

o začasni uporabi Sporazuma v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki

(1999/36/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113, v povezavi s členom 228(2) Pogodbe,

ob upoštevanju predloga Komisije,

ker je Komisija v imenu Skupnosti s pogajanji uskladila Sporazum v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki, kakor je bil nazadnje spremenjen s sporazumi, parafiranimi 13. decembra 1995;

ker je ta sporazum v obliki izmenjave pisem treba začasno uporabljati od 1. januarja 1999 do zaključka postopkov, potrebnih za njegovo sklenitev, pod pogojem vzajemne začasne uporabe Sporazuma s strani Ljudske republike Kitajske,

SKLENIL:

Člen 1

Sporazum v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki, kakor je bil nazadnje spremenjen s sporazumi, parafiranimi 13. decembra 1995, se začasno uporablja od 1. januarja 1999 do njegove uradne sklenitve in pod pogojem vzajemne začasne uporabe Sporazuma s strani Ljudske republike Kitajske.

Besedilo Sporazuma je priloženo temu sklepu.

Člen 2

Ta sklep se objavi v Uradnem listu Evropskih skupnosti.

V Bruslju, 21. decembra 1998

Za Svet

Predsednik

M. Bartenstein

--------------------------------------------------
Sklep Sveta

z dne 21. decembra 1998

o podrobnih določbah glede sestave Ekonomsko-finančnega odbora

(98/743/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 109c(3) Pogodbe,

ob upoštevanju predloga Komisije [1],

ob upoštevanju mnenja Evropske centralne banke [2],

ob upoštevanju mnenja Monetarnega odbora [3],

(1) ker Pogodba določa, da se na začetku tretje faze ekonomske in monetarne unije ustanovi Ekonomsko-finančni odbor;

(2) ker Pogodba zahteva, da Svet sprejme podrobne določbe glede sestave Ekonomsko-finančnega odbora; ker lahko države članice, Komisija in Evropska centralna banka imenujejo največ po dva člana odbora;

(3) ker so naloge Ekonomsko-finančnega odbora določene v členu 109c(2) Pogodbe; ker mora Ekonomsko-finančni odbor kot del teh nalog spremljati gospodarsko in finančno stanje držav članic in Skupnosti ter o tem redno poročati Svetu in Komisiji, zlasti o finančnih odnosih s tretjimi državami in mednarodnimi institucijami; ker mora Ekonomsko-finančni odbor sodelovati pri pripravi dejavnosti Sveta, med drugim priporočil, ki so potrebna kot del večstranskega nadzora, širših smernic ekonomskih politik iz člena 103 Pogodbe in odločitev, ki so potrebne kot del postopka v zvezi s čezmernim primanjkljajem iz člena 104c Pogodbe; ker je glede na naravo in pomen teh nalog nujno, da so člani odbora in njihovi nadomestni člani izbrani izmed priznanih strokovnjakov na gospodarskem in finančnem področju;

(4) ker je v svoji Resoluciji [4] o koordinaciji ekonomske politike v tretji fazi EMU Evropski svet v Luksemburgu 12. in 13. decembra 1997 sklenil, da bo Ekonomsko-finančni odbor okvir, v katerem bo mogoče pripraviti in nadaljevati dialog med Svetom in Evropsko centralno banko na ravni visokih uradnikov; ker bodo ti uradniki iz nacionalnih centralnih bank in Evropske centralne banke ter iz državnih uprav;

(5) ker se "upravljanje" nanaša na storitve ministrov, ki se udeležujejo sestankov Sveta v sestavi ministrov za gospodarstvo in finance;

(6) ker članstvo uradnikov iz Evropske centralne banke in nacionalnih centralnih bank v odboru ne sme vplivati na člen 107 Pogodbe,

SKLENIL:

Člen 1

Države članice, Komisija in Evropska centralna banka imenujejo po dva člana Ekonomsko-finančnega odbora. Imenujejo lahko tudi po dva nadomestna člana odbora.

Člen 2

Člane odbora in namestnike izberejo izmed priznanih strokovnjakov na gospodarskem in finančnem področju.

Člen 3

Dva člana, ki jih imenujejo države članice, se izbereta izmed visokih uradnikov iz državne uprave in iz nacionalne centralne banke. Namestnika se izbereta pod istimi pogoji.

Člen 4

Ta sklep se objavi v Uradnem listu Evropskih skupnosti.

Veljati začne 1. januarja 1999.

V Bruslju, 21. decembra 1998

Za Svet

Predsednik

M. Bartenstein

[1] UL C 125, 23.4.1998, str. 17.

[2] Mnenje z dne 26. novembra 1998 (še ni bilo objavljeno v Uradnem listu).

[3] Mnenje z dne 17. novembra 1998 (še ni bilo objavljeno v Uradnem listu).

[4] UL C 35, 2.2.1998, str. 1.

--------------------------------------------------
Sklep Sveta

z dne 24. septembra 1998

o izvajanju aktivnosti Komisije glede strategije dostopa do trga Skupnosti

(98/552/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe,

ob upoštevanju predloga Komisije [1],

ker bi bila skupna trgovinska politika nepopolna, če je na ravni Skupnosti ne bi spremljale posebne aktivnosti, namenjene odpravi trgovinskih ovir;

ker bi zato morali nove možnosti trgovanja po celem svetu za industrijo Skupnosti, podpirati s politiko dostopa do trga Skupnosti, s ciljem odprave trgovinskih ovir;

ker je takšno politiko potrebno podpreti s posebnimi aktivnostmi za identificiranje trgovinskih ovir in za iskanje načinov za njihovo odstranitev;

ker je zato treba sprejeti pravila, ki določajo osnovne cilje, ki jih mora Komisija doseči, kakor tudi sredstva za doseganje teh ciljev,

SKLENIL:

Člen 1

1. Komisija pri izvrševanju strategije Skupnosti glede dostopa do trga, izvaja naslednje aktivnosti:

- identificiranje in analiza dostopa do trga v tretjih državah,

- vzpostavitev in razvoj podatkovnih zbirk ter usklajevanje in razširjanje informacij, ki se nanašajo na trgovinske ovire in mednarodne ali nacionalne trgovinske predpise,

- študije, ki se nanašajo, zlasti, na izpolnjevanje obveznosti tretjih držav po mednarodnih trgovinskih sporazumih ali v povezavi s pripravo pogajanj,

- organizacija seminarjev in podobnih forumov za podjetja, izdelava in razpošiljanje študij, opisne dokumentacije, publikacij in prospektov, ki se nanašajo na kakršne koli pravne ali gospodarske vidike odprave trgovinskih ovir.

2. Pri izvajanju aktivnosti iz odstavka 1, Komisija zagotovi, da so posebne aktivnosti, ki se pripravijo v njegovem okviru, skladne z različnimi vidiki drugih politik Skupnosti.

Člen 2

S ciljem, da se Komisiji omogoči izvajanje aktivnosti iz tega sklepa, so ji dana na razpolago potrebna finančna sredstva. Komisija zato v okviru običajnih proračunskih postopkov predloži letne predloge glede potrebnih finančnih sredstev za aktivnosti, opredeljene v členu 1.

Člen 3

Komisiji pri izvajanju aktivnosti iz člena 1 pomaga svetovalni odbor, ki ga sestavljajo predstavniki držav članic in mu predseduje predstavnik Komisije.

Predstavnik Komisije predloži odboru osnutek ukrepov, ki naj bi se sprejeli. Odbor v roku, ki ga lahko določi predsednik glede na nujnost zadeve, poda mnenje o osnutku; če je potrebno, z glasovanjem.

Mnenje se zabeleži v zapisnik; poleg tega ima vsaka država članica pravico zahtevati, da se v zapisnik vnese njeno stališče.

Komisija kar najbolj upošteva mnenje, ki ga poda odbor. Odbor obvesti o načinu, kako je mnenje upoštevala.

V Bruslju, 24. septembra 1998

Za Svet

Predsednik

N. Michalek

[1] UL C 316, 25.10.1996, str. 12.

--------------------------------------------------
Sklep Sveta

z dne 7. oktobra 1997

o sklenitvi Konvencije o varstvu morskega okolja severovzhodnega Atlantika

(98/249/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 130s(1) Pogodbe v povezavi s prvim odstavkom člena 228(2) in (3) Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker je Komisija v imenu Skupnosti sodelovala v pogajanjih o pripravi Konvencije o varstvu morskega okolja severovzhodnega Atlantika;

ker je bila Konvencija v imenu Skupnosti podpisana dne 22. septembra 1992;

ker je cilj Konvencije preprečiti in odpraviti onesnaženje ter varovati morsko okolje pred škodljivimi vplivi človekovega delovanja;

ker je Skupnost na področju, za katerega velja Konvencija, sprejela ukrepe in bi morala zato na tem področju izvrševati mednarodne obveznosti; ker je delovanje Skupnosti potreben prispevek k delovanju neposredno vpletenih držav članic in ker bi njeno sodelovanje v Konvenciji kazalo na ravnanje v skladu s načelom subsidiarnosti;

ker v skladu s členom 130r Pogodbe okoljska politika Skupnosti prispeva, med drugim, k dosegi ciljev ohranjanja, varstva in izboljšanja kvalitete okolja, varovanja zdravja ljudi ter preudarnega in učinkovitega izkoriščanja naravnih virov; ker poleg tega v okviru svojih pristojnosti Skupnost in države članice sodelujejo s tretjimi državami in pristojnimi mednarodnimi organizacijami,

SPREJEL NASLEDNJI SKLEP:

Člen 1

Konvencija o varstvu morskega okolja severovzhodnega Atlantika, podpisana v Parizu 22. septembra 1992, se s tem odobri v imenu Skupnosti.

Besedilo Konvencije se priloži k temu sklepu.

Člen 2

Predsednik Sveta je pooblaščen, da imenuje osebo ali osebe, pooblaščene za deponiranje listine o odobritvi pri Vladi Republike Francije v skladu z določili člena 26 Konvencije.

Člen 3

Skupnost bo glede zadev v okviru pristojnosti Skupnosti zastopala Komisija, v komisiji, sestavljeni v skladu s členom 10 Konvencije.

V Luxembourgu, 7. oktobra 1997

Za Svet

Predsednik

J.-C. Juncker

[1] UL C 89, 10.4.1995, str. 199.

--------------------------------------------------
Odločba Komisije

z dne 12. junija 1997

o spremembi Odločbe 86/414/EGS o seznamu obratov v Argentini, odobrenih za uvoz mesnih izdelkov v Skupnost

(Besedilo velja za EGP)

(97/397/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi in prašičev ter svežega mesa in mesnih izdelkov iz tretjih držav [1], kakor je bila nazadnje spremenjena z Direktivo 96/91/ES [2], ter zlasti členov 4(1) in 18(1) Direktive,

ker je bil seznam obratov v Argentini, odobrenih za uvoz mesnih izdelkov v Skupnost, sprva sestavljen z Odločbo Komisije 86/414/EGS [3], kakor je bila nazadnje spremenjena z Odločbo 94/463/ES [4];

ker je dodatni pregled Skupnosti na kraju samem mesnopredelovalnih obratov v Argentini pokazal, da je higienska raven v enem obratu zadovoljiva; ker je zato treba seznam obratov ustrezno spremeniti;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Priloga k Odločbi 86/414/EGS se nadomesti s Prilogo k tej odločbi.

Člen 2

Ta odločba je naslovljena na države članice.

V Bruslju, 12. junija 1997.

Za Komisijo

Franz Fischler

Član Komisije

[1] UL L 302, 31.12.1972, str. 28.

[2] UL L 13, 16.1.1997, str. 26.

[3] UL L 237, 23.8.1986, str. 36.

[4] UL L 190, 26.7.1994, str. 21.

--------------------------------------------------

PRILOGA

SEZNAM OBRATOV, ODOBRENIH ZA UVOZ MESNIH PROIZVODOV

Št. odobritve | Obrat "Frigorifico" | Naslov |

13 | Swift Armour SA Argentina | Rosario, Santa Fe |

16 | Rioplatense Santa Elena S.A. | Santa Elena, Entre Ríos |

89 | Carcaraña SA, Planta Carcaraña | Carcaraña, Santa Fe |

239 | Maciel | Maciel, Santa Fe |

249 | Industrias Frigoríficas Nelson SA | Nelson, Santa Fe |

1311 | Frymat SA | Santa Fe, Santa Fe |

1352 | CEPA SA, Planta Alejandro Korn | Alejandro Korn, Buenos Aires |

1373 | CEPA SA, Planta Venado Tuerto | Venado Tuerton, Santa Fe |

1399 | Carcaraña SA, Planta Casilda | Casilda, Santa Fe |

1400 | JUCHCO SCA | Gualeguay, Entre Ríos |

1822 | CEPA SA, Planta Villa Ballester | Villa Ballester, Buenos Aires |

1920 | Rioplatense SAICIF | General Pacheco, Buenos Aires |

1921 | San Telmo SACIAFIF | Mar del Plata, Buenos Aires |

1930 | Vizental y Cía. SACIA | San José, Entre Ríos |

2067 | CEPA SA, Planta Pontevedra | Pontevedra, Buenos Aires |

2612 | Nutryte SA | Pilar, Buenos Aires |

3062 | Campos del Pilar | Pilar, Buenos Aires |

--------------------------------------------------
Sklep Sveta

z dne 10. novembra 1997

o sklenitvi Sporazuma o znanstvenem in tehnološkem sodelovanju med Evropsko skupnostjo in Republiko Južno Afriko

(97/763/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113m v zvezi s členom 228(2), prvi stavek in prvi pododstavek člena 228(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker Evropska skupnost in Južna Afrika izvajata posebne RTR programe na področjih, ki so v skupnem interesu;

ker sta na podlagi preteklih izkušenj obe strani izrazili željo po vzpostavitvi globljega in širšega okvira za sodelovanje v znanosti in tehnologiji;

ker je ta sporazum o sodelovanju na področju znanosti in tehnologije del globalnega sodelovanja med Skupnostjo in njenimi državami članicami na eni strani in Južno Afriko na drugi strani;

ker je Svet s svojim sklepom z dne 22. januarja 1996 pooblastil Komisijo, da s pogajanji uskladi sporazum o znanstvenem in tehnološkem sodelovanju med Skupnostjo in Republiko Južno Afriko;

ker je Svet s Sklepom z dne 5. decembra 1996 sklenil, da se Sporazum o znanstvenem in tehnološkem sodelovanju podpiše v imenu Skupnosti;

ker se je Sporazum o znanstvenem in tehnološkem sodelovanju med Evropsko skupnostjo in Republiko Južno Afriko podpisal 5. decembra 1996;

ker je treba Sporazum o znanstvenem in tehnološkem sodelovanju med Evropsko skupnostjo in Republiko Južno Afriko potrditi,

SKLENIL:

Člen 1

V imenu Skupnosti se potrdi Sporazum o znanstvenem in tehnološkem sodelovanju med Evropsko skupnostjo in Republiko Južno Afriko.

Besedilo Sporazuma je priloženo k temu sklepu.

Člen 2

Na podlagi člena 11 Sporazuma predsednik Sveta uradno obvesti, da je Evropska skupnost zaključila postopke, potrebne za začetek veljavnosti Sporazuma.

V Bruslju, 10. novembra 1997

Za Svet

Predsednik

E. Hennicot-Schoepges

[1] UL C 134, 29.4.1997, str. 7.

[2] UL C 304, 6.10.1997.

--------------------------------------------------
Sklep Sveta

z dne 22. julija 1997

o Začasnem trgovinskem sporazumu med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Kirgiško republiko na drugi strani, ki ga je sklenila Evropska skupnost

(97/567/ESPJ, ES, Euratom)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti njenega člena 113 v zvezi s členom 228(2) prvi stavek,

ob upoštevanju predloga Komisije,

ob upoštevanju mnenja Evropskega parlamenta [1],

ker je, dokler ne začne veljati Sporazum o partnerstvu in sodelovanju, podpisan v Bruslju 9. februarja 1995, treba sprejeti Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Kirgiško republiko na drugi strani,

SKLENIL:

Člen 1

Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Kirgiško republiko na drugi strani, s Protokolom in izjavami se potrdi v imenu Evropske skupnosti [2].

Besedila aktov, navedenih v prvem odstavku, so priloga temu sklepu.

Člen 2

Predsednik Sveta v imenu Evropske skupnosti opravi notifikacijo, predvideno v členu 33 Začasnega trgovinskega sporazuma.

V Bruslju, 22. julija 1997

Za Svet

Predsednik

J. Poos

[1] Mnenje z dne 26. junija 1997 (UL C 222, 21.7.1997).

[2] Dan začetka veljavnosti Sporazuma bo Generalni sekretariat Sveta objavil v Uradnem listu Evropskih skupnosti.

--------------------------------------------------
Odločba Komisije

z dne 9. aprila 1997

o spremembi Odločbe 93/25/EGS o odobritvi nekaterih postopkov za preprečevanje razvoja patogenih mikroorganizmov v školjkah in morskih polžih

(Besedilo velja za EGP)

(97/275/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/493/EGS z dne 22. julija 1991 o veterinarsko-sanitarnih pogojih za proizvodnjo in dajanje ribiških proizvodov na trg [1], kakor je bila nazadnje spremenjena z Direktivo 96/23/ES [2], in zlasti poglavja IV(IV)(2) Priloge Direktive,

ker je Odločba Komisije 93/25/EGS z dne 11. Decembra 1993 o odobritvi nekaterih postopkov za preprečevanje razvoja patogenih mikroorganizmov v školjkah in morskih polžih [3] uvedla tri vrste toplotnih obdelav, ki so ustrezne za zagotavljanje zdravstvene ustreznosti proizvodov;

ker je Nizozemska predlagala še eno možnost poleg postopkov, določenih v Prilogi Odločbe 93/25/EGS;

ker je ta postopek preučil in odobril Stalni veterinarski odbor;

ker je treba Prilogo Odločbe 93/25/EGS spremeniti, da bo vključevala ta postopek;

ker so ukrepi predvideni s to odločbo v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Priloga Odločbe 93/25/EGS z dne 11. Decembra 1993 o odobritvi nekaterih postopkov za preprečevanje razvoja patogenih mikroorganizmov v školjkah in morskih polžih se s tem spremeni:.

Pod točko B se doda naslednje:

"3. - kuhanje v pari pod tlakom v zaprtem prostoru, kadar:

- so zahteve v zvezi s časom kuhanja in notranjo temperaturo mesa školjk iz zgornje točke 1 izpolnjene,

- se enakomerna porazdelitev toplote v zaprtem prostoru zagotovi z validirano metodologijo v okviru programa lastnih kontrol."

Člen 2

Ta odločba je naslovljena na države članice.

V Bruslju, 9. aprila 1997

Za Komisijo

Franz Fischler

Član Komisije

[1] UL L 268, 24.9.1991, str. 15.

[2] UL L 125, 23.5.1996, str. 10.

[3] UL L 16, 25.1.1993, str. 22.

--------------------------------------------------
Sklep Sveta

z dne 16. septembra 1996

o zaključku pogajanj z nekaterimi tretjimi državami na podlagi člena XXIV:6 GATT ter drugih s tem povezanih zadevah (Argentina)

(96/611/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 113 v zvezi s členom 228(2), prvi stavek te pogodbe,

ob upoštevanju predloga Komisije,

ker je Skupnost začela pogajanja na podlagi Splošnega sporazuma o carinah in trgovini (GATT), člen XXIV:6; ker so ta pogajanja privedla do sporazuma z Argentino;

ker je treba določiti postopno uvajanje znižanja dajatev, predvidenih v sporazumu;

ker je Skupnost začela pogovore z Argentino o uvoznem režimu Skupnosti glede žitaric; ker je rezultat teh pogovorov zajet v sporazumu v obliki izmenjave pisem;

ker je Skupnosti v interesu, da te sporazume potrdi,

SKLENIL:

Člen 1

V imenu Skupnosti se potrdijo naslednji sporazumi:

- Sporazum o zaključku pogajanj med Evropsko gospodarsko skupnostjo in Republiko Argentino v skladu s členom XXIV:6 (Priloga I) Splošnega sporazuma o carinah in trgovini (GATT)

- Izmenjava pisem med Evropsko Skupnostjo in Republiko Argentino o žitaricah (Priloga II).

Besedila sporazumov iz tega člena so priložena temu sklepu.

Člen 2

Postopno uvajanje znižanja dajatev, predvideno v Sporazumu, je določeno v Prilogi III.

Člen 3

Predsednika Sveta se s tem sklepom pooblasti, da imenuje osebo, pooblaščeno za podpis sporazumov, ki zavezujejo Skupnost [1].

V Bruslju, 16. septembra 1996

Za Svet

Predsednik

I. Yates

[1] Dan začetka veljavnosti sporazumov bo v Uradnem listu Evropskih skupnosti objavil Generalni sekretariat Sveta.

--------------------------------------------------